Стоян Михайловски
Псе и патка

chitanka.info

Поискала еднъжки патката да се похвали

на кучето — и рекла му това:

„Какви велики дарби са ми дали

добрите олимпийски божества!…

За пример те са ме създали

на всички земни същества!

Водата,

въздухът и земята —

са мойто тройно царство: ази ту летя,

ту плавам, ту вървя!“

А псето

отвърнало: „Ти и като вървиш,

и като плаваш, и като летиш,

все патка си; тук на земята, тамо на небето

или над бистрите вълни,

ти символ вечен си на всичките глупавини!“

Вий, млади вестникари и драскачи,

ще разберете ли таз басничка що значи?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.